Predkladacia správa

Proces prípravy Dohody medzi vládou Slovenskej republiky a spolkovou vládou Rakúskej republiky o zriadení spoločného kontaktného pracoviska na diaľničnom hraničnom priechode Jarovce - Kittsee na štátnom území Slovenskej republiky sa začal v roku 2002, keď rakúska strana zaslala slovenskej strane svoj návrh dohody, ktorým sa ministerstvo vnútra začalo okamžite zaoberať.
V súvislosti s rastúcim tlakom na spoločnú štátnu hranicu - nelegálna migrácia - je každodenná spolupráca pracovníkov oboch zmluvných strán intenzívnejšia, a preto dospeli  zástupcovia oboch zmluvných strán na základe výsledkov spoločných rokovaní ku konečnému textu návrhu skôr uvedenej dohody. 
Predkladaný návrh dohody umožní zriadiť na diaľničnom hraničnom priechode Jarovce - Kittsee na štátnom území Slovenskej republiky spoločné slovensko-rakúske kontaktné pracovisko, v ktorého rámci budú môcť pracovníci príslušných slovenských orgánov a rakúskych orgánov operatívne a účinne realizovať svoju činnosť na spoločnej štátnej hranici v súlade s príslušnými vnútroštátnymi právnymi predpismi svojho štátu a medzinárodnými zmluvami, ktorými sú obe zmluvné strany viazané.
	Vykonanie obvyklých formálnych úkonov súvisiacich s uzavretím tejto dohody zabezpečí ministerstvo vnútra v súčinnosti s ministerstvom zahraničných vecí podľa platných právnych predpisov.
            Predložený návrh Dohody medzi vládou Slovenskej republiky a spolkovou vládou Rakúskej republiky o zriadení spoločného kontaktného pracoviska na diaľničnom hraničnom priechode Jarovce - Kittsee na štátnom území Slovenskej republiky zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.	 

Predložený návrh dohody nemá dopad na štátny rozpočet, na životné prostredie a nemá vplyv ani na zamestnanosť.